देश और दुनिया के अन्य संविधानों, नियमों, प्रावधानों का अध्ययन और संविधान सभा की दलीलों को पढ़—समझकर वे एक एक बारीकी पर नजर रखे हुए थे।
आपने शायद एक तस्वीर देखी होगी, जिसमें डॉ भीमराव अंबेडकर अपने हाथों में संविधान की एक प्रति लिए हुए हैं और वह डॉ राजेन्द्र प्रसाद को सौंप रहे हैं। यह तस्वीर 26 नवंबर 1949 की है। उस वक्त डॉ राजेंद्र प्रसाद भारत की संविधान सभा के अध्यक्ष थे और डॉ अंबेडकर संविधान सभा की मसौदा लेखन समिति के अध्यक्ष। इसीलिए कहा जाता है कि डॉ अंबेडकर ने हमारा संविधान (Indian Constitution) बनाया। हालांकि बनाया तो संविधान सभा के सभी सदस्यों ने, लेकिन उसे लिखने और सभी तर्कों के बाद मानी गई बातों को सिलसिलेवार ढंग से लिखने का काम डॉ अंबेडकर ने किया। एक तरह से कहा जाए कि उन करीब तीन सालों में जब संविधान (Indian Constitution) का निर्माण हो रहा था, डॉ अंबेडकर सिर्फ यही एक काम कर रहे थे। संविधान सभा के बाकी सदस्य जहां समितियों और सभा की बैठकों में राय मशविरा करते थे अन्य कामों में जुट जाते थे, लेकिन डॉ अंबेडकर सिर्फ और सिर्फ संविधान पर ही काम कर रहे थे। देश और दुनिया के अन्य संविधानों, नियमों, प्रावधानों का अध्ययन और संविधान सभा की दलीलों को पढ़—समझकर वे एक एक बारीकी पर नजर रखे हुए थे।